Հովսեփ (գրիչ)

Հովսեփ (ծննդյան և մահվան թվականներն անհայտ), հայ գրիչ և մանրանկարիչ։ Ապրել և ստեղծագործել է XV դարի վերջին - XVI դարի սկզբին՝ Վասպուրականում։ Հոր անունը Ավագ է, մորը՝ Մեհրիաթ։ Մատենադարանում են Հովսեփի նկարազարդած ձեռագրերից երեքը՝ № 158 (1497 թ.), 3534 (1497 թ.) և 6326 (1499 թ.)։ Ենթադրվում է, որ նա է ծաղկել նաև № 5398 Գանձարանը (XV դարի վերջ)։ Հովսեփի արվեստում նկատելի է Վասպուրականի մանրանկարչության դպրոցի «դասական» շրջանի (XIV դարի և XV դարի 1-ին կես) ոճական և պատկերագրական սկզբունքների վերասերումը։ Սակայն շնորհալի մանրանկարչի արվեստում ավանդականի կորուստը փոխարինվել է ջրաներկային թեթևությամբ արված մեղմ, նրբագեղ գույների առինքնող խաղով։ Զուսպ և հակիրճ է պատկերագրական շարքը։

Կատեգորիա:Հայ գրիչներ
Կատեգորիա:Հայ մանրանկարիչներ
Կատեգորիա:Միջնադարյան հայեր